ธปท.เผยแผนออกพันธบัตรปี55
ธปท.ประกาศแผนการออกพันธบัตรปี 2555 กำหนดวันประมูลใหม่ ลดจำนวนรุ่นลง แต่เพิ่มวงเงินเพื่อเสริมสภาพคล่อง
4 ม.ค. 2555

ธปท.ประกาศแผนการออกพันธบัตรปี 2555 กำหนดวันประมูลใหม่ ลดจำนวนรุ่นลง แต่เพิ่มวงเงินเพื่อเสริมสภาพคล่อง
ธนาคารแห่งประเทศไทย(ธปท.) รายงานแผนการออกพันธบัตร ธปท. ปี 2555 เพื่อใช้เป็นเครื่องมือหนึ่งในการดำเนินนโยบายการเงินของธปท. ในการดูแลสภาพคล่องในตลาดการเงินให้อยู่ในระดับที่เหมาะสม อีกทั้งเป็นส่วนหนึ่งในการร่วมพัฒนาตลาดตราสารหนี้ของไทยให้มีสภาพคล่องและประสิทธิภาพยิ่งขึ้น โดยในปีนี้ธปท.จะกระจายการออกพันธบัตรระยะสั้นถึงปานกลางอย่างสม่ำเสมอเช่นเคย จึงได้กำหนดรายละเอียดวันประมูล และวงเงินการออกพันธบัตร ธปท.ประจำปีนี้ดังนี้




ทั้งนี้ ในเรื่องการกำหนดการประมูลพันธบัตร ในปีนี้ ธปท.จะเปลี่ยนวันประมูลสำหรับพันธบัตรประเภทอัตราดอกเบี้ยคงที่ อายุ 2 ปี และ 3 ปี จากวันอังคารเป็นวันพฤหัสบดี เพื่อหลีกเลี่ยงมิให้วันครบกำหนดไถ่ถอนตรงกับวันเสาร์หรือวันอาทิตย์ เพื่อไม่ให้กลายเป็นปัจจัยที่จะไปบิดเบือนอัตราผลตอบแทนพันธบัตรในตลาด และช่วยให้พันธบัตรธปท.มีสภาพคล่องมากขึ้น ส่วนการประมูลพันธบัตรประเภทอื่นๆให้กำหนดวันประมูล คือ 1.พันธบัตรประเภทที่จำหน่ายเป็นส่วนลด อายุไม่เกิน 15 วัน ประมูลในวันพฤหัสบดีและหรือวันศุกร์ ในทุกสัปดาห์ อายุ 1 เดือน 3 เดือน และ 6 เดือน ประมูลวันอังคาร ในทุกสัปดาห์ และอายุ 1 ปี ประมูลวันอังคาร ในทุกเดือน
2.พันธบัตรประเภทอัตราดอกเบี้ยคงที่ อายุ 2 ปี จากเดิมประมูลในวันอังคาร เปลี่ยนไปประมูลในวันพฤหัสบดี ทุกเดือนคู่ ส่วนอายุ 3 ปี จากเดิมประมูลวันอังคาร เปลี่ยนเป็นประมูลวันพฤหัสบดี ทุกเดือนคี่ และอายุ 4 ปี ประมูลวันอังคาร ทุกไตรมาส 
3.พันธบัตรประเภทอัตราดอเบี้ยลอยตัว อายุ 2 ปี ประมูลวันศุกร์ ทุกเดือนคี่ ส่วนอายุ 3 ปี ประมูลวันศุกร์ ทุกเดือนคู่ 
ขณะที่ ในการกำหนดวงเงินในปีนี้ ธปท.จะลดจำนวนรุ่นของพันธบัตรแต่ละประเภทลง และเพิ่มขนาดของวงเงินรวมต่อรุ่น เพื่อสร้างสภาพคล่องซื้อขายในตลาดรองพันธบัตรให้สูงขึ้น โดยในในช่วงแรกธปท.จะปรับเพิ่มวงเงินประมูลต่อครั้งของพันธบัตรประเภทอายุตั้งแต่ 1 ปีขึ้นไป และเปิดให้ประมูลใหม่( Re-Open) ให้พันธบัตรในแต่ละรุ่นมีวงเงินรวมต่อรุ่นประมาณ 8 หมื่นล้านบาทขึ้นไป 
โดยมีรายละเอียด คือ 1.พันธบัตรที่จำหน่ายเป็นส่วนลด อายุไม่เกิน 15 วัน วงเงินประมูลต่อครั้ง 6 หมื่นล้านบาท ถึง 1 แสนล้านบาท วงเงินรวมต่อรุ่น 6 หมื่นล้านบาท ถึง 1 แสนล้านบาท จำนวนรุ่นต่อปี 52-78 รุ่น ส่วนอายุ1 เดือน 3 เดือน และ 6 เดือน วงเงินประมูลต่อครั้ง 1.5 หมื่นล้านบาท ถึง 2.2 หมื่นล้านบาท วงเงินรวมต่อรุ่น 1.5 หมื่นล้านบาท ถึง 2.2 หมื่นล้านบาท จำนวนรุ่นต่อปี 52 รุ่น และอายุ 1 ปี วงเงินประมูลต่อครั้ง 3 หมื่นล้านบาท ถึง 5 หมื่นล้านบาท วงเงินรวมต่อรุ่น 8 หมื่นล้านบาท ถึง 1.2 แสนล้านบาท จำนวนรุ่นต่อปี 4 รุ่น 
2.พันธบัตรประเภทอัตราดอกเบี้ยคงที่ อายุ 2 และ 3 ปี วงเงินประมูลต่อครั้ง 3 หมื่นล้านบาท ถึง 5 หมื่นล้านบาท วงเงินรวมต่อรุ่น 3 หมื่นล้านบาท ถึง 5 หมื่นล้านบาท วงเงินรวมต่อรุ่น 8 หมื่นล้านบาท ถึง 1.2 แสนล้านบาท จำนวนรุ่นต่อปี 2 รุ่น และอายุ 4 ปี วงเงินประมูลต่อครั้ง 2 หมื่นล้านบาท ถึง 4 หมื่นล้านบาท วงเงินรวมต่อรุ่น 8 หมื่นล้านบาท ถึง 1.2 แสนล้านบาท จำนวนรุ่นต่อปี 1 รุ่น 
3.พันธบัตรประเภทอัตราดอกเบี้ยลอยตัว อายุ 2 และ 3 ปี มีวงเงินประมูลต่อครั้ง 1 หมื่น ถึง 1.5 หมื่นล้านบาท มีวงเงินรวมต่อรุ่น 6 หมื่นล้านบาท ถึง 9 หมื่นล้านบาท จำนวนรุ่นต่อปี 1 รุ่น 
ทั้งนี้ วงเงินการออกพันธบัตร ธปท. ในปี 2555 โดยภาพรวมจะกำหนดตามยอดพันธบัตร ธปท.ที่ครบกำหนดในช่วงเวลาดังกล่าว เพื่อดูแลให้สภาพคล่องในตลาดเงินอยู่ในระดับที่เหมาะสม อย่างรก็ตาม ธปท.จะพิจารณาปรับวงเงินพันธบัตรแต่ละรุ่นให้เหมาะสมกับภาวะตลาดเงินและตลาดพันธบัตรในแต่ละช่วงเวลา โดยคำนึงถึงการออกพันธบัตรของรัฐบาล โดยประสานงานกับสำนักงานบริหารหนี้สาธารณะอย่างใกล้ชิดและต่อเนื่อง และจะประกาศตารางการประมูลพันธบัตรซึ่งระบุวงเงินที่ชัดเจนให้ตลาดทราบล่วงหน้าต่อไป